Joe Siva

Sivamohan Sinnathamby (Tamil: சிவமோகன் சின்னத்தம்பிய) atau lebih dikenali sebagai Joe Siva (19 Jun 1954 – 26 April 2016) merupakan seorang DJ dan penerbit rakaman Malaysia. Diberi pujian sebagai perintis industri muzik bebas Malaysia, beliau terkenal sebagai salah seorang ahli perintis kumpulan hip hop Krash Kozz dan juga sebagai pengasas Valentine Sound Production (VSP).

Kerjaya muzik
Joe Siva memulakan kerjaya muziknya pada 1976, bermula sebagai DJ, bermain muzik disko di sekitar Kuala Lumpur sebelum beralih ke kerjaya rakaman pada 1980-an. Pada tahun 1989, Siva menyertai kumpulan hip hop Krash Kozz, antara lain turut dianggotai oleh Jake Abdullah, Najee Abdullah, Fawzi Kamaruddin dan Albert Chong.

Joe menubuhkan syarikat rakaman Valentine Sound Productions (VSP), yang bertanggungjawab terhadap album hip-hop/house pada awal 1990-an, dengan menerbitkan pita adunan Pump It! (1990) dan Rap It! (1991). Beliau turut membantu banyak kumpulan rock bebas dengan menandatangani pemuzik terkenal seperti Carburetor Dung, Cromok, Sil Khannaz, Suffercation, dan Slumscums.

Pada tahun 1991, Joe menerbitkan album kompilasi Save The World, menampilkan 16 deejay tempatan, bagi membantu Persatuan Pencinta Alam Malaysia (MNS). Beliau juga bertanggungjawab terhadap penyertaan Malaysia ke Kejuaraan DJ Dunia DMC pada tahun 1994, ketika membawa pertandingan DJ global ke pentas tempatan dan memupuk DJ tempatan - sebagai pengarah DMC Malaysia.

Kematian
Joe Siva meninggal dunia pada 26 April 2016 di Hospital Kuala Lumpur (HKL) akibat kanser paru-paru pada usia 63 tahun. Joe sebelum ini dimasukkan semula ke HKL pada 6 April selepas kehilangan selera makan dan menghidapi sakit tulang belakang. Biopsi mengesahkan Joe menderita barah paru-paru tahap empat. Beliau meninggalkan balu, Wong Siew Kim dan seorang anak, Sheena Francine Devi. Upacara penghormatan terakhir diadakan di Fairy Park Funeral Parlor di Klang, Selangor pada 27 April, sementara upacara persemadian dan pembakaran mayat diadakan pada jam 10 pagi pada hari berikutnya.

Rujukan

Pautan luar
 Joe Siva di Discogs

Kelahiran 1954
Kematian 2016
Orang Malaysia berketurunan India
Hindu Malaysia
Orang dari Negeri Sembilan
Penerbit rakaman Malaysia
Kematian akibat kanser paru-paru